अनारकली का जिक्र इतिहास में इसलिए नहीं है क्योंकि ‘आईने अकबरी’ में नहीं है। जाहिर है कि ‘आईने अकबरी’ में (अगर वह था तो) ऐसे वर्जित संबंध के जिक्र को शामिल नहीं किया जा सकता था। अलबत्ता अबुल फजल ने उसमें एक अन्य घटना का उल्लेख जरूर किया है। घटना के मुताबिक एक शाम अकबर के हरम में किसी पागल आदमी के घुस आने की खबर फैली, जिसे सलीम ने पकड़ लिया। लेकिन प्रहरियों ने सलीम को ही घुसपैठिया समझ कर पीट दिया। अबुल फजल के मुताबिक अकबर ने जैसे ही उस पागल समझे गए आदमी पर तलवार उठाई तब तभी वह घूमा तो सब ने देखा कि वह सलीम था। यकीनन इतिहास ‘आईने अकबरी’ के अलावा भी कुछ रहा होगा। जहाँगीर ने लाहौर में जिस अनारकली का मकबरा बनवाया वह आखिर कौन थी? तथ्यों के मुताबिक वह डेनियल की माँ तो नहीं ही थी, क्योंकि उसकी मौत तो इस घटनाक्रम से चार साल पहले ही हो चुकी थी। लेकिन यह भी सही नहीं मालूम देता कि अकबर जैसा गहरी सूझबूझ वाला बादशाह अनारकली के मात्र कनीज होने की इतनी बड़ी सजा मुकर्रर करे जिससे भविष्य में इतना बड़ा वितंडा खड़ा होने की आशंका हो।